Hüperreaalse keskkonna modelleerimine tänapäeva filmides on saanud küllaltki tavapäraseks ja tehakse seda erinevates intensiivsusastmetes. Skaala madalamasse otsa võiksid jääda filmid, mille diegeetiline maailm on selgelt fiktsionaalne, kuid millele on lisatud materjale ja teoseid läbi teiste reaalses maailmas funktsioneerivate meediumite. Näiteks telesarja Twin  Peaks" (Twin Peaks" David Lynch jt 1990-1991) esitusajaga paralleelselt ilmus sarja tegelase Laura Palmeri päevik mille sisule viidati ka telesarjas. Filmi Superman tuleb tagasi" ( Superman returns" Bryan Singer 2006) tegelaste nime all avati nende isiklikke kodulehti veebikeskkonnas Myspace.com. Nõrk hüperreaalsuse intensiivsus väljendub nendel juhtudel publiku osaluse passiivsuses ja teose objektiivse reaalsusega seotuse usutavuses. Avaldatud raamatute, internetilehekülgede jne näol lihtsalt  avardatakse filmi teose tarbitavat teksti. Publikul on võimalus suurendada oma seotust teosega läbi tarbimise, kuid mitte läbi osaluse. Isegi kui antud lisamaterjalid puudutavalt lähedalt objektiivset reaalsust, on publikul ja tarbijatel selge, et tegemist on fiktsionaalse maailmaga. Pisut suurem hüperreaalsuse intensiivsus on võlts-dokumentaalidel mille lisamaterjalid tegelevad antud teose usutavuse süvendamisega. Filmile Blairi nõiafilm" (The Blair Witch Project" Daniel Myrick, Eduardo Sanchez 1999) eelnevalt  avaldati mitmeid internetilehekülgi, mis rõhutasid, et tegemist on tõesti juhtunud sündmusega ning tegemist on dokumentaal-, mitte mängufilmiga. Suurima intensiivsusega hüperreaalse keskkonnaga filmid on need, mis lubavad publikul aktiivsel osaleda teose diegeetilises maailmas ja ning seeläbi modelleerivad hüperreaalse maailma. Tänu võimalusele publikul hüperreaalses maailmas aktiivselt osaleda ning selle osaluse viisile võib neid keskkondi nimetada süvamängudeks. Samas mitte kõik süvamängud ei toetu filmide  diegeetilisele maailmale. Esimeseks filmile toetuvaks süvamänguks võib pidada filmile A.I. - tehisintellekt" (A.I. Artificial Intelligence" Steven Spielberg 2001) eelnenud mängu Beast". Mäng algas hetkest, kui tähelepanelikud vaatajad märkasid filmi reklaamklipi tiitrites kirja "Jeanine Salla, Sentient Machine Therapist - Jeanine Salla, Tunnetavate masinate terapeut".